作者：国学生
词牌/韵律：沁园春

paragraphs: 三学上书，冤乎天哉，哲人已萎。
自纲常一疏，为时太息，典刑诸老，尽力扶持。
方哭南床，继伤右揆，死到先生事可知。
伤心处，笑寒梅冷落，血泪淋漓。
人心公论难欺。
愿君父、明明悟此机。
昔九龄疏谏，禄山必叛，更生累奏，王氏为危。
变起范阳，祸成新室，说著当年人噬脐。
君知否，但皇天祚宋，此事无之。